ഒവൈസിയുടെ വീട് ആക്രമിച്ചു അഞ്ച് ഹിന്ദുസേന പ്രവര്ത്തകര് അറസ്റ്റില് ന്യൂഡല്ഹി: അസാദുദ്ദീന് ഒവൈസി എംപിയുടെ ഡല്ഹിയിലെ വസതിക്ക് നേരെയുണ്ടായ ആക്രമണത്തില് അഞ്ച് പേരെ പോലീസ് അറസ്റ്റ് ചെയ്തു. ഹിന്ദുസേന പ്രവര്ത്തകരെന്ന് അവകാശപ്പെട്ട ഒരുസംഘമാണ് ചൊവ്വാഴ്ച വൈകിട്ട് ഒവൈസിയുടെ വീട് ആക്രമിച്ചത്.അക്രമികള് വര്ഗീയ മുദ്രാവാക്യം മുഴക്കിയാണ് എത്തിയതെന്ന് ഒവൈസി ആരോപിച്ചു. ഒരു എംപിയുടെ വസതി പോലും സുരക്ഷിതമല്ലെങ്കില് എന്ത് സന്ദേശമാണ് അമിത് ഷാ നല്കുന്നതെന്ന് അദ്ദേഹം ട്വിറ്ററില് ചോദിച്ചു. അമിത് ഷായെ ട്വിറ്ററില് ടാഗ് ചെയ്തായിരുന്നു ഒവൈസിയുടെ ചോദ്യം.സംഭവത്തില് കേസ് രജിസ്റ്റര് ചെയ്ത് അന്വേഷണം തുടങ്ങിയെന്നും അഞ്ച് പേര് അറസ്റ്റിലായെന്നും ഡല്ഹി ഡെപ്യൂട്ടി കമ്മീഷണര് ദീപക് യാദവ് പറഞ്ഞു.